Document ID: 32000R1288

Kommissionens forordning (EF) nr. 1288/2000
af 19. juni 2000
om en særlig kontrol af interventionslagrene af korn i begyndelsen af høstårene 2000/01 og 2001/02
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1253/1999(2), særlig artikel 5, og
ud fra følgende betragtninger:
(1) Ifølge Rådets forordning (EF) nr. 1253/1999 af 17. maj 1999 om ændring af forordning (EØF) nr. 1766/92 skal kornpriserne med virkning fra høståret 2000/01 nedsættes med 15 % i to lige store trin.
(2) Udsigten til et sådant prisfald risikerer at øge tilførslen sidst i høståret 1999/2000 til intervention af kornmængder, der omfatter en del af de erhvervsdrivendes arbejdslagre, for at undgå nedskrivning af disse lagre.
(3) Der er i den forbindelse risiko for en ulovlig anvendelse af interventionslagre, og det kan ikke udelukkes, at de senere erstattes af korn fra den nye høst.
(4) For at undgå enhver risiko for misbrug af interventionslagrene skal der ud over den kontrol, der er fastsat i Kommissionens forordning (EF) nr. 2148/96 af 8. november 1996 om regler for evaluering af og kontrol med mængderne af landbrugsprodukter på offentlige interventionslagre(3), ændret ved forordning (EF) nr. 808/1999(4), indføres en særlig kontrol af interventionslagrene for at sikre, at disse også er fysisk til stede i den følsomme periode.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
1. Uden at foregribe den kontrol, der er fastsat i forordning (EF) nr. 2148/96, udarbejder interventionsorganerne i Spanien, Grækenland, Italien og Portugal mellem den 15. maj og den 15. juni 2000 og 2001 og i øvrige medlemsstater mellem den 15. juni og den 15. juli 2000 og 2001 en særlig lageropgørelse for at kontrollere kornmængderne på de oplagringssteder, der er godkendt efter proceduren for fysisk inspektion, jf. punkt III. A. 2 i bilag III til forordning (EF) nr. 2148/96.
2. Kontrollen, der foretages uanmeldt, skal omfatte mindst 50 % af oplagringsstederne, der udvælges tilfældigt og på basis af størrelsen af risikoen for, at anvendelsen strider mod forskrifterne. Der skal kun foretages en volumenevaluering, hvis der konstateres forskelle.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. juni 2000.

Labels: 3
17
18